A filosofía politica de Rousseau se situa adintro d'a corrient contractualista d'os filosofos britanicos d'os sieglos XVII e XVIII, y o suyo famoso Descurso sobre l'orichen y fundamentos d'a desigualdat entre os hombres ye conzebito como un dialogo ubierto con a obra de Thomas Hobbes. Precursor d'o pensamiento democratico, o suyo punto de partita ye una cretica contra la inchenuidat d'o pensamiento ilustrato, más que más en o papel que a Ilustración otorgó a la cultura y a lo conoiximiento como proveyedor de bondat. Esfensó que a cultura ye una capa de convencions y arbitrariedatz que se superposa a l'hombre orichinario, ye decir, natural, y que por tanto falseya y esmalicia las condicions superiors que o ser humán poseye de manera intrinseca. L'artificialidat d'as reglas forman a sociedat y o lenguache d'os diferents pueblos, que negan a los individuos a posibilidat d'una realización plena como tals y malmeten o suyo ser natural. A suya consideración d'o ser humán como individuo cultural ye a base d'os fundamentos d'a etnolochía moderna, como sinyaló Claude Lévi-Strauss.